Nõukogu direktiiv 93/54/EMÜ,

24. juuni 1993,

millega muudetakse direktiivi 91/67/EMÜ, mis käsitleb loomatervishoiunõudeid akvakultuuri loomade ja -toodete turuleviimise suhtes

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 43,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

vastavalt nõukogu 28. jaanuari 1991. aasta direktiivi 91/67/EMÜ, mis käsitleb loomatervishoiunõudeid akvakultuuriloomade ja -toodete turuleviimise suhtes, [4] artiklile 28 on vaja läbi vaadata haiguste loetelu nimetatud direktiivi A lisas; läbivaatamisel tuleb arvestada nii komisjoni aruannet saadud kogemuste kohta kui ka veterinaaria teaduskomitee avamust;

veterinaaria teaduskomitee arvamuse kohaselt tuleb haiguste loetelu muuta võtmaks arvesse uusimaid epidemioloogilisi leide ja saadud kogemusi;

läbi tuleb vaadata olukord haiguste osas, mis on ühenduse seisukohalt eksootilised, ja arvestades, et hetke epidemioloogiliste andmed osutavad sellele, et teatavad liigid on ühenduse seisukohalt endeemiliste haiguste suhtes vastuvõtlikud, tuleb kaaluda nende haiguste klassifitseerimist direktiivi 91/67/EMÜ A lisa II või III loetelus;

on vaja selgitada direktiivis 91/67/EMÜ sätestatud teatavaid nõudeid, eriti tingimusi vööndite heakskiitmise korra ja mittevastuvõtlike liikide hulka kuuluvate akvakultuuriloomade turuleviimise kohta,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 91/67/EMÜ muudetakse järgmiselt:

1. artiklis 3:

a) lõike 1 punkt c asendatakse järgmisega:

"c) nad ei tohi olla pärit kasvandusest, mille suhtes kohaldatakse loomatervishoiuga seotud põhjustel keeldu, ning nad ei tohi olla puutunud kokku sellisest kasvandusest pärit loomadega, eriti kasvandusest, mille suhtes kohaldatakse kontrollimeetmeid komisjoni 24. juuni 1993. aasta direktiivi 93/53/EMÜ, millega on sisse seatud minimaalsed ühenduse meetmed teatavate kalahaiguste tõrjeks, alusel; [5]

b) lisatakse järgmine lõige:

"4. Käesolevat artiklit kohaldatakse, ilma et see piiraks direktiivi 93/53/EMÜ sätteid seoses teatavate kalahaiguste, eriti I loetelu haiguste, tõrjega";

2. artikli 5 lõikes 1 asendatakse sissejuhatavad sõnad järgmisega:

"1. Et saada A lisa II loetelu tulbas 1 osutatud ühe või mitme haiguse puhul heakskiidetud vööndi staatus, esitab liikmesriik komisjonile:";

3. artikli 5 lõige 2 asendatakse järgmisega:

"2. Komisjon kontrollib lõikes 1 osutatud teavet. Komisjon kasutab sellist teavet vööndi heakskiitmiseks artiklis 26 sätestatud korras. Kui riiklik teenistus tühistab oma heakskiidu vastavalt B lisa I jao punkti D alapunktile 5, II jao punktile D või III jao punkti D alapunktile 5, tühistab komisjon oma heakskiitva otsuse. Vööndi heakskiidu taastamine toimub artiklis 26 sätestatud korras.";

4. artikli 6 lõikes 1 asendatakse sissejuhatavad sõnad järgmisega:

"1. Et saada A lisa II loetelu tulbas 1 osutatud ühe või mitme haiguse puhul heakskiidetud staatus kasvandusele, mis asub heakskiitmata vööndis, esitab liikmesriik komisjonile:";

5. artikli 7 lõikes 1 asendatakse sissejuhatavad sõnad järgmisega:

"1. A lisa II loetelu tulbas 2 osutatud haigustele vastuvõtlikku liiki eluskalade, nende marja või sugurakkude turuleviimise suhtes kehtivad järgmised täiendavad garantiid:";

6. artikli 8 lõikes 1 asendatakse sissejuhatavad sõnad järgmisega:

"1. A lisa II loetelu tulbas 2 osutatud elusate karploomade turuleviimise suhtes kehtivad järgmised täiendavad garantiid:";

7. artikli 9 punkti 1 esimene lause asendatakse järgmisega:

"1. A lisa II loetelu tulbas 1 osutatud haiguste suhtes vastuvõtlikud kalad tuleb tappa ja nende siseelundid tuleb eemaldada enne lähetamist.";

8. artikli 9 punkti 2 esimene lause asendatakse järgmisega:

"2. A lisa II loetelu tulbas 1 osutatud haiguste suhtes vastuvõtlikud elusad karploomad tuleb lähetada kas otseselt inimtoiduks või konserveerimistööstusele ning neid võib ümber paigutada ainult siis, kui:";

9. artikkel 14 asendatakse järgmisega:

"Artikkel 14

1. Ilma et see piiraks A lisa III loetelu tulbas 1 osutatud haigustega seotud nõuete, mis on kehtestatud artiklites 12 ja 13, kohaldamist, kehtivad A lisa II loetelu tulbas 2 osutatud haigustele vastuvõtlikku liiki mittekuuluvate elusate kasvandusest pärit kalade, samuti nende marja ja sugurakkude turuleviimise suhtes järgmised täiendavad nõuded:

a) nende toomisel heakskiidetud vööndisse peab nendega vastavalt artiklile 11 kaasas olema liikumisdokument, mis vastab artiklis 26 sätestatud korras koostatavale näidisele, mis tõendab, et nad on pärit samasuguse tervisliku seisundiga vööndist, heakskiitmata vööndis asuvast heakskiidetud kasvandusest või kasvandusest, mis võib asuda heakskiitmata vööndis, tingimusel et sellises kasvanduses ei ole kalu, mis kuuluvad A lisa II loetelu tulbas 2 osutatud haigustele vastuvõtlikku liiki, ning see ei ole ühenduses vooluveekoguga ega ranniku- või estuaarivetega.

Kuni artiklis 28 sätestatud läbivaatuse tulemuste saamiseni võivad liikmesriigid artiklis 26 sätestatud korras taotleda erandit eelmisest punktist, eriti selleks, et keelata heaskiidetud vööndisse tuua käesolevas lõikes osutatud kalu, mis on pärit heakskiitmata vööndis asuvast heakskiidetud kasvandusest, tingimusel et sellises kasvanduses ei ole kalu, mis kuuluvad A lisa II loetelu tulbas 2 osutatud haigustele vastuvõtlikku liiki, ning see ei ole ühenduses vooluveekoguga ega ranniku- või estuaarivetega. Selle sätte ühtse järgmise tagamiseks fikseeritakse asjakohased tingimused ja meetmed samas korras. Kuni nende otsuste tegemiseni kehtivad edasi asjakohased siseriiklikud eeskirjad, mis peavad olema vastavuses asutamislepingu üldsätetega;

b) nende toomisel küll heakskiitmata vööndis asuvasse, kuid C lisa tingimustele vastavasse kasvandusesse peab nendega vastavalt artiklile 11 kaasas olema liikumisdokument, mis vastab artiklis 26 sätestatud korras koostatavale näidisele, mis tõendab, et nad on pärit heakskiidetud vööndist, samasuguse tervisliku seisundiga kasvandusest või heakskiitmata vööndis asuvast kasvandusest, tingimusel et sellises kasvanduses ei ole kalu, mis kuuluvad A lisa II loetelu tulbas 2 osutatud haigustele vastuvõtlikku liiki, ning see ei ole ühenduses vooluveekoguga ega ranniku- või estuaarivetega.

2. Lõikes 1 sätestatud nõudeid kehtivad kasvatatud karploomade, mis ei kuulu A lisa II loetelu tulbas 2 osutatud vastuvõtlike liikide hulka, turuleviimise suhtes.

3. Ilma et see piiraks A lisa III loetelu tulbas 1 osutatud haigustega seotud nõuete kohaldamist, mis on kehtestatud artiklites 12 ja 13, kehtivad looduslike kalade, limuste või koorikloomade, nende marja või sugurakkude suhtes järgmised täiendavad nõuded:

a) nende toomisel heakskiidetud vööndisse peab nendega vastavalt artiklile 11 kaasas olema liikumisdokument, mis vastab artiklis 26 sätestatud korras koostatavale näidisele, mis tõendab, et nad on pärit samasuguse tervisliku seisundiga vööndist;

b) nende toomisel küll heakskiitmata vööndis asuvasse, kuid C lisa tingimustele vastavasse kasvandusesse peab nendega vastavalt artiklile 11 kaasas olema liikumisdokument, mis vastab artiklis 26 sätestatud korras koostatavale näidisele, mis tõendab, et nad on pärit heakskiidetud vööndist;

c) kui selliseid loomi püütakse süvameres ja neid kasutatakse aretamiseks heakskiidetud vööndites ja heakskiidetud kasvandustes, tuleb nad panna karantiini riikliku teenistuse järelevalve all olevates kohastes rajatistes ja kohastel tingimustel, mis määratakse kindlaks artiklis 26 sätestatud korras.

4. Lõigetes 1, 2 ja 3 sätestatud nõudeid ei kohaldata, kui praktiline kogemus ja/või teaduslikud tõendid on näidanud, et A lisa II loetelu tulbas 2 osutatud vastuvõtlike liikide hulka mittekuuluvate akvakultuuriloomade, nende marja ja sugurakkude toomisel heakskiitmata vööndist heakskiidetud vööndisse, ei toimu haiguse passiivset levikut.

Komisjon kehtestab artiklis 26 sätestatud korras akvakultuuriloomade loetelu, mille suhtes kohaldatakse esimeses lõigus osutatud erandit ja vajadusel muudab seda loetelu, arvestades teaduslikku ja tehnoloogilist arengut. Samas korras kehtestatakse ja muudetakse eritingimusi kõnealuste loomade turustamiseks, sealhulgas nõutava saatedokumendi näidist.

5. Käesolevat artiklit ei kohaldata alaliselt akvaariumis hoitavate dekoratiivsete troopiliste kalade suhtes.";

10. artiklile 19 lisatakse järgmine lõige:

"4. Juhul kui 1. jaanuariks 1994 ei ole vastu võetud otsust lõikes 1 osutatud loetelu koostamise kohta, võib artiklis 26 sätestatud korras vastu võtta asjakohased üleminekumeetmed kolmeaastaseks perioodiks.";

11. artiklile 20 lisatakse järgmine lõige:

"3. Kuni käesolevas direktiivis sätestatud imporditingimuste kehtestamiseni tagavad liikmesriigid, et akvakultuuriloomade ja -toodete kolmandatest riikidest impordi suhtes kohaldatakse vähemalt samaväärseid tingimusi, kui kohaldatakse ühenduse toodete tootmisele ja turuleviimisele.";

12. artikkel 24 asendatakse järgmisega:

"Artikkel 24

Kui kolmandas riigis esineb selline akvakultuuriloomade nakkushaigus, mis võib ohustada liikmesriigi kariloomade tervislikku seisundit, või kui selline haigus levib või kui selliseks otsuseks annab alust mõni muu loomade tervisliku seisundiga seotud põhjus, kohaldatakse direktiivi 90/675/EMÜ artiklis 19 akvakultuuritoodete kohta ja direktiivi 91/496/EMÜ artiklis 18 akvakultuuriloomade kohta sätestatud eeskirju, korda ja meetmeid.";

13. A lisa asendatakse järgmisega:

A LISA

KALADE, LIMUSTE JA KOORIKLOOMADE HAIGUSTE/PATOGEENIDE LOETELU

1 | 2 |

Haigus/patogeen | Haigusele vastuvõtlikud liigid |

I LOETELU

Kalad

Lõhe nakkav aneemia (ISA) | Atlandi lõhe (Salmo salar) |

II LOETELU

Kalad

Viiruslik hemorraagiline septitseemia (VHS) | Lõhelised, harjus (Thymallus thymallus); siig (Coregonus spp.); haug (Esox lucius); kammeljas (Scophthalmus maximus); |

Nakkuslik vereloomenekroos (IHN) | Lõhelised; haug (Esox lucius) |

Karploomad

Bonamia ostreae | Euroopa auster (Ostrea edulis) |

Marteilla refringens | Euroopa auster (Ostrea edulis) |

III LOETELU

Kalad

Nakkuslik pankrease nekroos (IPN) Karpkala kevadvireemia (SVC) Bakteriaalne neeruhaigus (BKD) (Renibacterium salmonidarum) Furunkuloos (Aeromonas salmonicida) Enteraalne punase suu haigus (ERM) (Yersinia ruckeri) Gyrodactylus salaris | Täpsustada artiklites 12 ja 13 osutatud programmis |

Koorikloomad

Jõevähi katk (Aphanomyces astaci) | |

14. B, C ja D lisadest kustutatakse viited A lisa I loetelule.

Artikkel 2

1. Liikmesriigid jõustavad käesoleva direktiivi täitmiseks vajalikud õigusnormid enne 1. juulit 1994. Liikmesriigid teatavad sellest komisjonile.

Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.

Artikkel 3

Käesolev direktiiv on adresseeritud liikmesriikidele.

Luxembourg, 24. juuni 1993

Nõukogu nimel

eesistuja

B. Westh

[1] EÜT C 324, 10.12.1992, lk 16.

[2] EÜT C 150, 31.5.1993.

[3] EÜT C 129, 10.5.1993, lk 6.

[4] EÜT L 46, 19.2.1991, lk 1.

[5] EÜT L 175, 19.7.1993, lk 23.";

--------------------------------------------------